**NACRT**

**Zakon o medijima**

**I. OSNOVNE ODREDBE**

**Član 1**

Ovim zakonom uređuju se osnovni principi slobode medija, slobode izražavanja, slobodnog osnivanja medija, javnosti medijskog vlasništva, transparentnosti oglašavanja u medijima, zaštite medijskog pluralizma, prava, obaveze i odgovornosti u informisanju, zaštita posebnih prava, pravo na odgovor i ispravku, čuvanje i pravo uvida u medijski zapis i druga pitanja od značaja za rad medija.

**Član 2**

Država obezbjeđuje i jamči slobodu medija, izražavanja i informisanja na nivou standarda koji su sadržani u međunarodnim dokumentima o ljudskim pravima i slobodama (EU, Savjet Evrope, OUN, OEBS).

Ovaj zakon se tumači i primjenjuje u skladu sa Evropskom konvencijom za zaštitu ljudskih prava i osnovnih sloboda i praksom precedentnog prava Evropskog suda za ljudska prava.

Postupak izvršavanja odluka suda iz stava 2 ovog člana, koji se odnosi na pitanja slobode izražavanja je hitan.

**Član 3**

Država garantuje pravo na slobodno osnivanje medija, nesmetan rad novinara i njihovu bezbjednost kako bi se omogućila sloboda izražavanja mišljenja, pluralizam medija, nezavisnost medija, sloboda istraživanja, prikupljanja, širenja, objavljivanja i primanja informacija, i zaštita čovjekove ličnosti i dostojanstva.

Mediji slobodno objavljuju informacije i mišljenja o pojavama, događajima i ličnostima poštujući Ustav, zakon i Kodeks novinara Crne Gore (u daljem tekstu: Kodeks) i druge opšte akte kojima je propisana zaštita profesionalnih standarda.

Sloboda medija može se ograničiti samo kada je to neophodno u interesu zaštite nacionalne bezbjednosti i teritorijalnog integriteta Crne Gore, radi sprječavanja nereda ili vršenja krivičnih djela, zaštite zdravlja i morala, zaštite ugleda ili prava drugih, sprječavanja odavanja povjerljivih informacija ili radi očuvanja autoriteta i nepristrasnosti sudstva.

**Član 4**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Član 5**

Mediji su dužni da u svom radu koriste rodno osjetljivi jezik.

**II. OSNIVANjE I EVIDENTIRANjE MEDIJA**

**Član 6**

Mediji podrazumijevaju aktere uključene u proizvodnju i širenje medijskog sadržaja, sa uređivačkom kontrolom ili nadzorom nad tim sadržajima namijenjenim neodređenom broju ljudi.

Medijskim sadržajem smatra se informacija, analiza, komentar, mišljenje, kao i autorski radovi u tekstualnom, audio, audiovizuelnom ili drugom obliku sa ciljem informisanja i zadovoljavanja kulturnih, obrazovnih i drugih potreba javnosti, a koji je objavljen u mediju.

Novinarem se smatra fizičko lice koja se bavi prikupljanjem, obradom, oblikovanjem, razvrstavanjem, uređivanjem ili drugom vrstom intervencije na informacijama za objavu putem medija, bez obzira na to da li se nalaze u ugovornom ili drugom odnosu sa izdavačem nekog medija u zemlji ili inostranstvu ili novinarsku djelatnost obavlja kao slobodno zanimanje.

Ovaj zakon se primjenjuje na medije koji su osnovani u Crnoj Gori.

Stav 4 ovog člana tumači se shodno standardima Evropske Unije i odredbama zakona kojim se uređuje oblast audiovizuelnih medijskih usluga.

**Član 7**

Mediji se osnivaju aktom o osnivanju, slobodno i bez odobrenja.

Na osnivanje i rad medija primjenjuju se i odredbe zakona kojima se uređuju oblasti audiovizuelnih medijskih usluga i javnog medijskog servisa Crne Gore.

**Član 8**

Osnivač medija može biti svako domaće i strano, pravno i fizičko lice.

Pravna i fizička lica, koja osnivaju mediji, moraju biti registrovana kod nadležnog organa za registraciju subjekata čije je osnivanje regulisano posebnim zakonom (privredna društva, NVO, sportske organizacije, vjerske organizacije, sindikalne organizacije i sl.).

Statutom medija uređuje se unutrašnja organizacija medija.

Država, jedinica lokalne samouprave i pravno lice koje je u državnoj svojini ili koje se, u cjelini ili većinski, finansira iz javnih prihoda ne može biti osnivač medija, osim pod uslovima propisanim zakonima kojima se uređuju oblasti audiovizuelnih medijskih usluga i javnog medijskog servisa Crne Gore.

**Član 9**

Mediji se upisuju u evidenciju medija u Crnoj Gori (u daljem tekstu: Evidencija), koju vodi organ državne uprave nadležan za poslove medija (u daljem tekstu: Ministarstvo).

Prijavu za upis u Evidenciju podnosi osnivač ili njegovo ovlašćeno lice.

Uz prijavu za upis podnosi se akt o osnivanju i rješenje organa nadležnog za registraciju osnivača medija.

Izuzetno od stava 2 i 3 ovog člana podatke za upis AVM usluga u Evidenciju Ministarstvu dostavlja regulator za audiovizuelne medijske usluge.

Mediji koji je prestao da objavljuje medijski sadržaj u Evidenciji se označava kao neaktivan.

Ministarstvo podzakonskim aktom uređuje vođenje Evidencije.

Javni sektor se ne može oglašavati u medijima u Cnoj Gori koji nijesu upisani u Evidenciju.

Javnim sektorom, u smislu stava 7 ovog člana, smatraju se : državni organi, opštine, javne ustanove, nezavisna regulatorna tijela, privredna društva i pravna lica u kojima država ili opštine imaju većinski vlasnički udio.

Evidencija je registar koji je javno dostupan na sajtu ministarstva nadležnog za oblast medija, koji se ažurira u realnom vremenu i sadrži sve prethodne promjene. Mediji koji su upisani u evidenciju medija po ranijim zakonima, upisuju se u evidenciju medija koja je uspostavljena po ovom zakonu.

Svako pravno i fizičko lice ima pravo uvida i pravo na izvod iz Evidencije.

**Član 10**

U Evidenciju se upisuju:

1) naziv medija;

2) ime osnivača i glavnog urednika medija;

3) broj odobrenja za pružanje audiovizuelne medijske usluge ako je u pitanju medij koji pruža AVM usluge;

4) podatak o jeziku na kome se pruža medijska usluga;

5) podatak o formatu medija (štampani, audiovizuelni, internetske publikacije);

6) adresa elektronske pošte medija;

7) poslovno ime/naziv, sjedište i PIB osnivača medija/pružaoca medijske usluge;

8) podatak o vrsti medija (javni emiter, komercijalni i neprofitni) i

9) promjene evidentiranih podataka i datum promjene podataka.

**Član 11**

Impresum medija sadrži naziv medija, adresu elektronske pošte medija ili internet stranice, ime glavnog urednika medija, naziv/ime i sjedište/prebivalište osnivača i PIB osnivača medija.

Pored podataka iz stava 1 ovog člana, impresum štampanog medija sadrži datum izdavanja i broj štampanih primjeraka.

Impresum medija mora biti vidljiv, lako prepoznatljiv i uvijek dostupan.

Osnivač medija dužan je da omogući jednostavan, neposredan i stalan pristup podacima o pravnim i fizičkim licima koja neposredno ili posredno imaju više od 5% udjela u osnivačkom kapitalu medija, podatke o njihovim povezanim licima u smislu zakona kojim se uređuje oblast audiovizuelnih medijskih usluga i podatke o drugim osnivačima medija u kojima ta lica imaju više od 5% udjela u osnivačkom kapitalu.

Podaci iz stava 4 ovog člana su: poslovno ime/naziv, sjedište i PIB pravnog lica, lično ime fizičkog lica, kao i njihovo pojedinačno procentualno učešće u upravljačkim pravima.

Javni sektor se ne može oglašavati u medijima koji nijesu objavili podatke iz st. 1 i 4 ovog člana.

**Član 12**

Mediji mogu obrazovati ili pristupiti kolektivnom eksternom samoregulatornom tijelo i svaki medij može obrazovati interno samoregulatorno tijelo.

Samoregulatorno tijelo vrši nadzor nad poštovanjem profesionalnih i etičkih standarda sadržanih u Kodeksu u mediju, odnosno medijima koji su njegovi članovi i donosi odluke po žalbama.

Samoregulatorno tijelo u svom radu je nezavisno od interesa uredničke, upravljačke ili vlasničke strukture medija.

Samoregulatorno tijelo, u smislu ovog Zakona, je nevladino udruženje u slučaju eksternog samoregulatornog tijela ili interno samoregulatorno tijelo koje:

1) u svom osnivačkom aktu ima predviđeno da će se baviti nadzorom nad poštovanjem profesionalnih i etičkih standarda sadržanih u Kodeksu u mediju, odnosno medijima koji su njegovi članovi i donositi odluke po žalbama;

2) ima uspostavljen mehanizam za rješavanje žalbi gledalaca, slušalaca ili čitalaca;

3) ima propisane sankcije za nepoštovanje Kodeksa u mediju, odnosno medijima koji su njegovi članovi.

Statutom eksternog samoregulatornog tijela bliže se uređuju pitanja iz stava 5 ovog člana.

Statutom medija koje je obrazovalo interno samoregulatorno tijelo bliže se uređuju pitanja iz stava 5 ovog člana.

**III. TRANSPARENTNOST FINANSIRANjA MEDIJA IZ JAVNIH PRIHODA**

**Član 13**

Ministarstvo vodi evidenciju o finansijskim sredstvima dodijeljenim mediju od strane javnog sektora.

Podatke o dodjeli sredstava dostavljaju javni sektor i osnivači medija.

Ministarstvo je dužno da objavi godišnji izvještaj o sredstvima dodijeljenim medijima od strane javnog sektora, najkasnije do 1. juna tekuće godine, za prethodnu godinu.

**Član 14**

Obaveze organa javnog sektora su:

1) da za dodjeljena sredstva mediju po osnovu pružanja javnih usluga i donacija, dostavi podatke nadležnom ministarstvu u roku od 30 dana od dana dodjele sredstava'';

2) da vodi internu evidenciju o sredstvima dodijeljenim medijima po osnovu oglašavanja i drugih ugovorenih usluga, da je objavi na internet stranici do 31. marta tekuće godine, za prethodnu godinu i dostavi nadležnom ministarstvu u roku od 15 dana od dana objavljivanja.''

Evidencija iz stava 1 tačka 2 ovog člana uključuje i sredstva upućena preko posrednika - agencija, pri čemu se jasno razdvajaju osnovi za uplatu oglašavanja od drugih ugovorenih usluga koje se uplaćuju medijima.

Podaci o uplatama se dostavljaju na obrascima i u skladu sa uputstvom objavljenim na internet stranici nadležnog ministarstva.

**Član 15**

Osnivači medija dužni su da za sredstva dodijeljena od strane organa javnog sektora po osnovu pružanja javnih usluga i donacija dostave podatke nadležnom ministarstvu u roku od 30 dana, od dana dodjele sredstava.

Osnivači medija dužni su da za sredstva dodijeljena od strane organa javnog sektora za oglašavanje i druge ugovorene usluge vode internu evidenciju i dostave je nadležnom ministarstvu do 31. marta tekuće godine, za prethodnu godinu.

Podaci o uplatama se dostavljaju na obrascima i u skladu sa uputstvom objavljenim na internet stranici nadležnog ministarstva.

Podaci iz st. 2 i 3 ovog člana uključuje i sredstva upućena preko posrednika - agencija, pri čemu se jasno razdvajaju osnovi za uplatu oglašavanja od drugih ugovorenih usluga koje se uplaćuju medijima.

**IV. FOND ZA PODSTICANjE PLURALIZMA I RAZNOVRSNOSTI MEDIJA**

**Član 16**

Država može obezbijediti dio sredstava iz budžeta Crne Gore u cilju pružanja javnih usluga, radi ostvarivanja Ustavom i zakonom zajamčenih prava za:

1) medijske nekomercijalne sadržaje od javnog interesa, na jezicima manjinskih naroda i drugih manjinskih nacionalnih zajednica; i

2) medijske nekomercijalne sadržaje od javnog interesa u štampanim neprofitnim medijima.

Sredstva iz stava 1 tačka 2 ovog člana, raspodjeljuju se na način, pod uslovima i u skladu sa kriterijumima propisanim aktom Ministarstva.

Finansijska sredstva se obezbjeđuju na nezavisan i transparentan način, uz garancije uređivačke, programske i institucionalne autonomije.

**Član 17**

Država iz budžeta Crne Gore finansira projekte u oblasti informisanja, obezbjeđivanjem finansijskih sredstava za pružanje javnih usluga preko Fonda za podsticanje pluralizma i raznovrsnosti medija (u daljem tekstu: Fond).

Fond se finansira u iznosu od najmanje 0,20% tekućeg budžeta Crne Gore utvrđenog godišnjim zakonom o budžetu.

Raspodjelu sredstava iz stava 1 ovog člana vrši:

1) Savjet regulatora za audiovizuelne medijske usluge, 60% sredstava, koja se usmjeravaju u podfond za komercijalne i neprofitne medije; i

2) Nezavisna komisija koju obrazuje Ministarstvo, 40% sredstava, koja se usmjeravaju u podfond za dnevne, nedjeljne i periodične štampane medije i internetske publikacije.

Sredstva namijenjena podfondovima iz stava 3 ovog člana uplaćuju sa na posebne žiro-račune organa zaduženih za raspodjelu i pripadaju:

1) 95% podfondovima; i

2) 5% za operativne troškove organa zaduženih za raspodjelu sredstava: Ministarstvu i regulatoru za audiovizuelne medijske usluge.

Organi zaduženi za raspodjelu podzakonskim aktima bliže uređuju postupak evaluacije odobrenih projekata.

**Član 18**

Organ javnog sektora sredstva iz Fonda ne može dodijeliti osnivaču medija ukoliko više od 49% ukupnog prihoda tog lica, ostvarenog u prethodnoj godini, potiče od javnog sektora.

U ukupni prihod iz stava 1 ovog člana ulazi prihod od djelatnosti posvećene emitovanju radijskog odnosno televizijskog programa, distribucije štampanog medija ili objavljivanja internetske publikacije koji čine prihodi direktno vezani za prodaju, reemitovanje ili distribuciju tog medija.

**Član 19**

Za operativne troškove različitih mehanizama samoregulacije, iz svakog od podfondova iz člana 17 stav 3 ovog zakona izdvaja se po 5% sredstava na godišnjem nivou.

Samoregulatorna tijela jednom godišnje podnose zahtjev za pokriće operativnih troškova neophodnih za njihovu djelatnost i vršenja nadzora nad poštovanjem profesionalnih i etičkih standarda i njihove promocije.

Zahtjev može podnijeti samoregulatorno tijelo koje najmanje godinu dana prije podnošenja zahtjeva ima uspostavljen mehanizam za rješavanje žalbi čitalaca, gledalaca ili slušalaca, koje se odnose na poštovanje Kodeksa.

Zahtjev se podnosi organu zaduženom za raspodjelu sredstava iz podfonda, kada taj organ raspiše javni konkurs iz člana 21 stav 1 ovog zakona.

Samoregulatorno tijelo javnog emitera ne finansira se iz sredstava Fonda.

**Član 20**

Sredstva iz Fonda koriste se za podsticanje medijskog pluralizma, a posebno za proizvodnju i objavljivanje sadržaja koji su značajni za:

1) promociju kulturne raznolikosti, očuvanje tradicije i identiteta Crne Gore;

2) evropske integracije Crne Gore;

3) aktuelne društvene, političke i ekonomske teme;

4) nauku, kulturu, umjetnost i obrazovanje;

5) zaštitu prava i dostojanstva manjinskih naroda i drugih manjinskih nacionalnih zajednica od diskriminacije, stereotipa i predrasuda;

6) djecu, sport i mlade;

7) zaštitu životne sredine, održivi razvoj i turizam;

8) promociju zdravlja i zdravih stilova života;

9) promociju poljoprivrede i turizma;

10) afirmaciju preduzetništva;

11) zaštitu potrošača;

12) borbu protiv korupcije;

13) borbu protiv bolesti zavisnosti;

14) društvenu integraciju ranjivih kategorija društva (lica sa invaliditetom, nezaposlena lica, lica treće životne dobi, samohrani roditelji, žrtve porodičnog nasilja i drugi);

15) razvoj civilnog društva i volonterizma;

16) promociju medijske pismenosti i medijskog profesionalizma;

17) edukaciju o radnim pravima i promocija njihove zaštite;

18) zaštitu i promociju prava drugih manjinskih grupa (LGBTQ+, rasa, pol i drugi osnovi) i

19) zaštitu i promociju prava lica sa invaliditetom.

Sredstva iz Fonda ne mogu se dodjeljivati za projekte koji su finansirani iz donacija, sponzorstava ili grantova od strane domaćih i stranih institucija.

Ministarstvo, na osnovu programa rada Vlade Crne Gore i izvještaja Evropske komisije o Crnoj Gori, određuje prioritetne teme od javnog interesa za tekuću godinu.

**Član 21**

Savjet regulatora za audiovizuelne medijske usluge i nezavisna komisija iz člana 17 stav 3 tačka 1 i 2 ovog zakona vrše raspodjelu sredstava iz Fonda, jednom godišnje, na osnovu javnog konkursa.

Na konkurs iz stava 1 ovog člana može se prijaviti osnivač komercijalnog ili neprofitnog štampanog medija, audiovizuelne medijske usluge i internetske publikacije koji ispunjava sljedeće uslove:

1) osnivač medija je objavio podatke o vlasničkoj strukturi, saglasno članu 11 st. 1, 2 i 4 ovog zakona;

2) osnivač medija je dostavio podatke o učešću finansiranja iz budžeta Crne Gore ili budžeta jedinica lokalne samouprave, odnosno od pravnih lica koja su u državnoj svojini ili koja se, u cjelini ili većinski, finansiraju iz javnih prihoda (oglašavanje, grantovi, krediti, subvencije i drugo), u strukturi prihoda u godini koja prethodi godini u kojoj se raspisuje konkurs, saglasno čl. 13 i 15 ovog zakona;

3) medij je do dana raspisivanja konkursa izmirio dospjele finansijske obaveze po osnovu poreza, doprinosa za socijalno osiguranje i naknada za emitovanje radijskog ili televizijskog programa;

4) osnivač medija nije u postupku stečaja ili likvidacije;

5) da osnivaču medija nije blokiran račun u postupku prinudne naplate;

6) da mediju nije privremeno oduzeto odobrenje za emitovanje;

7) da medij u prethodne dvije godine nije nenamjenski koristio ranije dodijeljena sredstva iz Fonda.

8) medij je član eksternog ili ima uspostavljeno interno samoregulatorno tijelo;

9) medij je upisan u Evidenciju ili je počeo sa emitovanjem radijskog/televizijskog programa za čije sadržaje se podnosi prijava najmanje dvanaest mjeseci prije raspisivanja javnog konkursa i

10) šest mjeseci prije raspisivanja javnog konkursa nije mu ograničeno dalje širenje medijskog sadržaja saglasno članu 44 ovog Zakona i mu nije izrečena upravno-nadzorna mjera zbog objavljivanja zabranjenih sadržaja u smislu Zakona kojim se uređuje oblast audiovizuelnih medijskih usluga.

Izuzetno od stava 2 ovog člana na javni konkurs se ne može prijaviti osnivač audiovizuelne medijske usluge za sadržaje koji se emituju u okviru specijalizovanog zabavnog, muzičkog ili filmskog radijskog ili televizijskog programa.

**Član 22**

Ministarstvo i regulator za audiovizuelne medijske usluge dužni su da donesu akte kojim se definišu prava i obaveze pružanja javnih usluga za koje se uplaćuju sredstva iz Fonda.

Akti iz stava 1 ovog člana sadrže kriterijume i postupak za raspodjelu sredstava iz određenog podfonda, način korišćenja tih sredstava, kao i maksimalni iznos sredstava koja mogu biti dodijeljena iz Fonda jednom mediju u toku godine.

Sredstva se dodjeljuju za jasno utvrđenu namjenu, bez diskriminacije i na osnovu unaprijed definisanih, jasnih, objektivnih i transparentnih kriterijuma i metodologije bodovanja.

Ministarstvo i regulator za audiovizuelne medijske usluge vode evidenciju raspodjele sredstava za pružanje javnih usluga i objavljuju izvještaj o raspodjeli sredstava na svojoj internet stranici u roku od 30 dana od dodjele sredstava.

**Član 23**

Korisnik sredstava Fonda je dužan da organu zaduženom za dodjelu sredstava dostavi privremeni i završni pisani izvještaj o realizaciji projekta, u roku od 120 dana od početka projekta i 30 dana od dana završetka projekta.

Korisnik sredstava Fonda je dužan da vodi odvojeno računovodstvo za pružanje javnih usluga od obavljanja komercijalnih audiovizuelnih usluga.

Iznos sredstava za pružanje javnih usluga ne smije prelaziti neto troškove neophodne za pružanje tih usluga, uzimajući u obzir druge direktne ili indirektne prihode koji proizilaze iz pružanja tih usluga.

Prilikom utvrđivanja neto troškova pružanja javnih usluga, uzima se u obzir neto korist svih komercijalnih audiovizuelnih usluga vezanih uz te usluge.

Ako korisnik sredstava Fonda dodijeljena sredstva koristi suprotno namjeni za koju su dodijeljena ili visina dodijeljenih sredstava prevazilazi visinu sredstava neophodnih za pružanje javnih usluga, Fond će naložiti povraćaj nezakonito utrošenih sredstava i njihovo isključivo korišćenje za obavljanje djelatnosti pružanja javnih usluga u skladu sa ovim zakonom.

Povraćaj nezakonito utrošenih sredstava obavlja se uplatom na račun Fonda.

**Član 23a**

Jedinica lokalne samouprave, u kojoj ne postoji lokalni javni emiter, može osnovati lokalni Fond za podsticanje pluralizma i raznovrsnosti medija.

Lokalni fond iz stava 1 ovog člana finansira se iz budžeta jedinice lokalne samouprave koja ga osniva.

Način rada i raspodjele sredstava lokalnog fonda iz stava 1 ovog člana utvrđuje jedinica lokalne samouprave koja ga osniva.

**V. PRAVA, OBAVEZE I ODGOVORNOSTI U INFORMISANjU**

**Član 24**

Osnivač medija odgovoran je za objavljeni medijski sadržaj, ako je bio uključen u uređivački postupak koji je doveo do objave predmetnog sadržaja.

Glavni urednik je lice koje slobodno i samostalno uređuje medijski sadržaj i odgovara za objavljeni medijski sadržaj.

Za štetu učinjenu objavljivanjem neistinitog, nepotpunog ili drugog medijskog sadržaja, osnivač, glavni urednik, urednik za pojedina izdanja ili rubrike, novinar ili autor koji nije novinar odgovaraju solidarno, ako se dokaže da su postupali suprotno dužnoj novinarskoj pažnji.

**Član 25**

U pogledu utvrđivanja odgovornosti za naknadu štete, u smislu ovog zakona, shodno se primjenjuju odredbe zakona kojim se uređuju obligacioni odnosi, ako ovim zakonom nije drugačije određeno.

Prilikom utvrđivanja visine naknade za štetu potrebno je poštovati načelo proporcionalnosti kako ne bi ugrozio rad ili opstanak medija.

**Član 26**

Internetska publikacija je medij čiji se sadržaj širi putem interneta, a koji se djelimično može smatrati audiovizuelnom medijskom uslugom prema zakonu koji uređuje oblast audiovizuelnih medijskih usluga.

Komentar je sadržaj objavljen u internetskoj publikaciji koji je kreirao njen registrovani korisnik povodom objavljenog medijskog sadržaja.

Osnivač internetske publikacije je dužan da ukloni komentar koji predstavlja očigledno nezakonit sadržaj, bez odlaganja, a najkasnije u roku od osam sati od saznanja ili od dobijanja prijave drugog lica da predstavlja nezakonit sadržaj.

Očigledno nezakonit sadržaj je sadržaj čije je objavljivanje u mediju zabranjeno u skladu sa čl. 34 do 39 ovog zakona.

Osnivač internetske publikacije je dužan da ukloni komentar kojim se krše zakonom zaštićena prava, bez odlaganja, a najkasnije u roku od osam sati od dobijanja prijave.

U slučaju da osnivač internetske publikacije odluči da komentar povodom povrede prava iz st. 3 i 5 ovog člana ne ukloni, lice na koje se odnosi komentar može zatražiti uklanjanje sadržaja od nadležnog suda.

Osnivač internetske publikacije ima pravo žalbe na odluku suda.

Internetska publikacija je dužna da propiše pravila za objavljivanje komentara trećih lica i učini ih javno dostupnim.

Na dio internetske publikacije koji se smatra uslugom u smislu zakona kojim se uređuje oblast audiovizuelnih medijskih usluga primjenjuju se taj zakon.

**Član 26a**

Medij ima glavnog urednika.

Glavni urednik je lice koje slobodno i samostalno uređuje medijski sadržaj i odgovara za objavljeni medijski sadržaj.

Za glavnog urednika medija može biti imenovano lice koje ispunjava uslove propisane statutom medija.

Glavnog urednika iz stava 2 ovog člana imenuje i razrješava osnivač medija, u skladu sa posebnim aktom medija.

Posebnim aktom medija uređuju se pitanja definisanja uređivačke politike, učešća novinara u postupku imenovanja i razrješenja glavnog urednika, slobode rada i odgovornost novinara, te uslovi i postupak po kojem glavni urednik i urednici mogu imati pravo na ostavku uz pravičnu otpremninu u slučajevima takve promjene u vlasničkoj ili upravljačkoj strukturi medija koja dovodi do bitne promjene u programskoj osnovi ili programskom sadržaju tog medija.

Akt iz stava 5 ovog člana donosi se uz prethodnu konsultaciju novinara medija u roku od 90 dana od dana osnivanja medija i upisa u Evidenciju.

Osnivač je dužan da akt iz stava 5 ovog člana dostavi državnom organu zaduženom za Evidenciju u roku od 120 dana od dana osnivanja medija i upisa u Evidenciju.

**Član 27**

Medijski sadržaj kojem je promijenjen smisao u postupku uredničke obrade ne smije se objaviti pod imenom novinara ili autora koji nije novinar bez njegovog pristanka.

Za medijski sadržaj iz stava 1 ovog člana odgovara glavni urednik.

Ako je medijskim sadržajem iz stava 1 ovog člana povrijeđen ugled novinara, novinar može zahtijevati naknadu štete.

**Član 28**

Novinar ili autor koji nije novinar ima pravo da odbije da pripremi, napiše ili učestvuje u oblikovanju medijskog sadržaja koji je suprotan zakonu i Kodeksu, uz pisano objašnjenje glavnom uredniku.

Zbog razloga iz stava 1 ovog člana, novinaru ne može prestati radni odnos, ne može mu biti umanjena zarada ili naknada za rad, niti se može na drugi način staviti u nepovoljan položaj.

**Član 29**

Na prava, obaveze i odgovornosti novinara i zaposlenih u mediju, shodno se primjenjuju opšti propisi o radu, ako ovim zakonom nije drugačije određeno.

Zaposlenom u medijima ne može prestati radni odnos, smanjiti se zarada, promijeniti status u redakciji ili utvrditi odgovornost zbog stava ili mišljenja koje je izraženo u skladu sa profesionalnim standardima i programskim pravilima.

**Član 30**

Novinar koji se u toku prikupljanja, uredničke obrade ili objavljivanja medijskog sadržaja, upozna sa informacijama koje bi mogle da ukažu na identitet izvora informacije, nije dužan da otkrije izvor informacije.

Izuzetno od stava 1 ovog člana, novinar je dužan da, na osnovu odluke nadležnog suda, a na zahtjev državnog tužioca, otkrije izvor informacija kada je to neophodno radi zaštite interesa nacionalne bezbjednosti, teritorijalnog integriteta i zaštite zdravlja.

Prilikom donošenja odluke o saslušanju novinara na okolnosti izvora informacije iz stava 2 ovog člana, sud će posebno voditi računa o tome da li je utvrđena informacija u neposrednoj vezi sa konkretnim slučajem, da li se informacija može pribaviti iz drugih izvora i da li na zakonu zasnovan legitiman interes za otkrivanje podataka o izvoru informacije iz stava 2 ovog člana preteže u odnosu na zaštitu izvora informacije.

Sud može, cijeneći okolnosti slučaja, isključiti javnost u toku iznošenja podataka o izvoru informacije i upozoriti lica koja prisustvuju glavnom pretresu na kojem je javnost isključena da su dužna da kao tajnu čuvaju sve što su na pretresu saznala i ukazaće da odavanje tajne predstavlja krivično djelo.

**Član 31**

Novinar je dužan da prije objavljivanja informacija o određenom događaju, pojavi ili ličnosti, sa dužnom novinarskom pažnjom, provjeri njeno porijeklo, istinitost i potpunost.

**Član 32**

Osnivač medija, glavni urednik i novinar ili autor koji nije novinar neće odgovarati za štetu ako su postupali u skladu sa dužnom novinarskom pažnjom, odnosno ako je medijski sadržaj kojim je šteta učinjena:

1) vjerno prenijet iz rasprave na sjednici tijela zakonodavne, izvršne ili sudske vlasti, organa državne uprave i organa lokalne samouprave, sa javnog skupa ili je prenijet iz akata organa državne uprave, odnosno organa lokalne samouprave, javnih ustanova i drugih pravnih lica kojima su povjerena javna ovlašćenja;

2) od javnog interesa i prenijet kao citat iz drugog medija ili objavljen unutar intervjua, osim ako pojedini djelovi citata ili intervjua sadrže očigledne uvrede ili klevete; i

3) zasnovan na informacijama za koje su novinar i glavni urednik imali osnovani razlog da vjeruju da su potpune ili istinite, a postojao je opravdani interes javnosti da bude upoznata.

Prilikom utvrđivanja odgovornosti lica iz stava 1 ovog člana, sud će uzeti u obzir sve okolnosti slučaja, a naročito način, oblik i vrijeme iznošenja medijskog sadržaja, razloge za hitnost objavljivanja, kao i da li bi šteta nastala i u slučaju da medijski sadržaj nije objavljen.

**Član 33**

Predstavnik inostranog medija (urednik, novinar, foto-reporter, snimatelj i drugi saradnici) i dopisništvo inostranog medija, u obavljanju svoje djelatnosti imaju prava i dužnosti kao i domaći urednik i novinar, odnosno mediji.

Novinaru inostranog medija iz stava 1, kao i novinaru koji novinarsku djelatnost obavlja kao slobodno zanimanje nije moguće odbiti akreditaciju za bilo koji događaj koji organizuju državni i drugi subjekti.

**VI. ZAŠTITA POSEBNIH PRAVA**

**Član 34**

U cilju zaštite ljudskog dostojanstva, niko se u mediju ne smije označiti počiniocem krivičnog djela, odnosno proglasiti krivim ili odgovornim prije pravnosnažne odluke suda.

**Član 35**

Ako je medij objavio da je protiv određenog lica pokrenut krivični postupak, to lice ima pravo, kada se postupak okonča, da zahtijeva objavljivanje informacije o pravnosnažnom obustavljanju postupka, odbijanju optužbe, odnosno oslobađanju od optužbe.

Zahtjev iz stava 1 ovog člana podnosi se mediju najkasnije 30 dana od dana pravnosnažnog obustavljanja, odnosno okončanja krivičnog postupka.

Medij nije dužan da objavi informaciju ili dio informacije iz stava 1 ovog člana, ako uz zahtjev za objavljivanje informacije nije priloženo pravnosnažno rješenje o obustavljanju krivičnog postupka, odnosno pravnosnažna presuda kojom se optužba odbija ili optuženi oslobađa od optužbe, a ovlašćeno lice ih ne dostavi prije isteka roka za podnošenje zahtjeva.

Na ostala pitanja vezana za objavljivanje informacije iz stava 1 ovog člana, shodno se primjenjuju odredbe ovog zakona koje se odnose na pravo na odgovor i ispravku.

**Član 36**

Zabranjeno je objavljivanje informacija u medijima kojima se izražavaju ideje, tvrdnje i mišljenja koja izazivaju, šire, podstiču ili pravdaju diskriminaciju, mržnju ili nasilje protiv lica ili grupe lica zbog njihovog ličnog svojstva, političkog, vjerskog i drugog uvjerenja, ksenofobiju, rasnu mržnju, antisemitizam ili ostale oblike mržnje zasnovane na netoleranciji, uključujući i netoleranciju izraženu u formi nacionalizma, diskriminacije i neprijateljstva protiv svih nacionalnih i etničkih zajednica.

**Član 37**

Mediji su dužni da štite integritet djece i maloljetnika.

Medijski sadržaj koji može ugroziti zdravstveni, moralni, intelektualni, emotivni i socijalni razvoj djeteta, odnosno maloljetnika mora biti unaprijed jasno i vidno označen kao takav i distribuiran na način za koji je najmanje vjerovatno da će ga dijete, odnosno maloljetnik koristiti.

Nije dozvoljeno na način dostupan djeci, odnosno maloljetnicima javno izlagati pornografski sadržaj u medijima.

Mediji ne smiju objavljivati informacije kojima se posredno ili neposredno otkriva identitet djeteta, odnosno maloljetnika uključenog u slučajeve bilo kog oblika nasilja ili krivičnog djela, bez obzira da li je svjedok, žrtva ili izvršilac i, u tom kontekstu, iznositi pojedinosti iz porodičnih odnosa i njegovog privatnog života.

**Član 38**

Zabranjeno je oglašavanje prodaje i kupovine ljudskih organa, tkiva i ćelija za presađivanje ili transfuziju.

Mediji ne smiju oglašavati oružje, opojne droge, duvanske proizvode, elektronske cigarete i posude za dopune, promet roba i pružanje usluga zabranjenih zakonom, ljekove koji su dostupni jedino uz recept, medicinske tretmane, postupke i metode liječenja koji nijesu u skladu sa zakonom kojim se uređuje zdravstvena zaštita.

Ljekovi i medicinska sredstva koja se izdaju bez recepta, mogu se oglašavati u medijima na način i pod uslovima utvrđenim u skladu sa propisima kojima se uređuju ljekovi i medicinska sredstva.

Svi sadržaji koji imaju za cilj reklamiranje proizvoda i usluga u medijima moraju biti jasno označeni kao takvi.

Alkoholna pića se mogu oglašavati u skladu sa posebnim propisima.

U alkoholna pića, u smislu ovog zakona, ubrajaju se i piva i mješavine piva sa voćnim sokovima, voćnim nektarima, osvježavajućim bezalkoholnim pićima ili voćnim vinima.

Zabranjeno je skriveno reklamiranje.

**Član 39**

Nije dozvoljeno objavljivanje informacije kojom se vrši povreda časti i ugleda.

Objavljivanje informacije koje mogu štetiti časti i ugledu, dozvoljeno je ako je informacija tačna, izvještava o stvarima od javnog interesa i doprinosi pravu na informisanje.

Prikazom ili opisom scene nasilja u medijskom sadržaju ne smije se povrijediti dostojanstvo žrtve nasilja.

Mediji su dužni da u medijskim sadržajima koji sadrže scene nasilja, posljedice nasilja ili prirodnih katastrofa, poštovanjem standarda Kodeksa, na primjeren način informišu javnost uz eliminisanje senzacionalizma.

Karikaturalno i satirično prikazivanje lica ne smatra se povredom dostojanstva ličnosti.

**Član 40**

Zaštita posebnih prava iz čl. 36 do 39 ovog zakona, obezbjeđuje se pred nadležnim sudom i pred regulatorom za audiovizuelne medijske usluge.

**Član 41**

Nadležni sud može, na predlog državnog tužioca ili stranke koja traži zaštitu posebnih prava, ograničiti dalje širenje medijskog sadržaja koje predstavlja direktno i namjerno podsticanje na činjenje krivičnih djela definisanih u Krivičnom zakoniku Crne Gore u sljedećim oblastima: nasilno ugrožavanje ili nezakonite promjene ustavnog uređenja, terorizam, narušavanje teritorijalne cjelovitosti Crne Gore, nasilje ili mržnju prema grupi ili članu grupe koja je određena na osnovu rase, boje kože, religije, porijekla, državne ili nacionalne pripadnosti ili nekog drugog ličnog svojstva.

Odlukom iz stava 1 ovog člana sud može ograničiti dalje širenje medijskog sadržaja koji je već objavljen ili povezanog medijskog sadržaja koji bude objavljen naknadno i naložiti njihovo uklanjanje ili ograničavanje dostupnosti.

Širenje medijskog sadržaja, u smislu stava 1 ovog člana, predstavlja svaki oblik njegovog emitovanja, objavljivanja ili distribucije, bez obzira na tehnološku platformu.

**Član 42**

Nadležni sud može, na predlog državnog tužioca i stranke koja traži zaštitu posebnih prava, a na osnovu posebnog opravdanja za hitnost mjere, donijeti rješenje o privremenom ograničavanju širenja medijskog sadržaja do pravosnažnosti odluke o trajnom ograničavanju.

Po predlogu iz stava 1 ovog člana sud odlučuje u roku od šest časova od njegovog podnošenja.

Nadležni sud je dužan da rješenje o privremenom ograničavanju širenja medijskog sadržaja odmah dostavi osnivaču, odgovornom uredniku, štampariji, distributeru i operatoru koji pruža uslugu pristupa internetu, kao i autoru sadržaja u slučajevima da isti može biti identifikovan.

**Član 43**

Postupak po predlogu za ograničavanje je hitan.

Pretres se mora održati u roku od 24 časa od prijema predloga.

Pretres u postupku po predlogu za ograničavanje može se održati i bez prisustva uredno pozvanih stranaka, na šta se stranke u pozivu na pretres izričito upozoravaju.

Rješenje po predlogu za ograničavanje sud donosi odmah po završenom pretresu, objavljuje ga bez odlaganja i dostavlja strankama u roku od 48 časova.

**Član 44**

Ukoliko sud odbije predlog za ograničavanje ili poništi rješenje o privremenom ograničavanju širenja medijskog sadržaja, rješenjem će se odrediti da se sve preduzete mjere ukinu i to najkasnije u roku od šest časova.

Žalba državnog tužioca protiv rješenja suda iz stava 1 ovog člana ne odlaže izvršenje rješenja.

**Član 45**

Ukoliko sud odbije predlog za ograničavanje zainteresovana strana ima pravo na naknadu štete koja je prouzrokovana neosnovanim privremenim ograničavanjem.

**Član 46**

Protiv rješenja prvostepenog suda donesenog po predlogu za ograničavanje može se izjaviti žalba u roku od 48 časova od dostavljanja prepisa rješenja.

Žalba se ne dostavlja protivnoj stranci na odgovor.

Blagovremenu i dozvoljenu žalbu, zajedno sa svim spisima, prvostepeni sud dostavlja drugostepenom sudu u roku od 48 časova od prijema žalbe.

Drugostepeni sud može pozvati i saslušati stranke.

Drugostepeni sud odlučuje po žalbi u roku od tri dana od dana prijema žalbe sa spisima.

**Član 47**

Prilikom donošenja odluke za ograničavanje širenja medijskih sadržaja, sud će posebno voditi računa o tome da li se ograničavajuća mjera može zamijeniti drugom manje restriktivnom mjerom i da li zaštita na zakonu zasnovanog legitimnog interesa preteže u odnosu na zaštitu slobode izražavanja.

Ukoliko ovim zakonom nije drugačije određeno, u postupku za ograničavanje širenja medijskog sadržaja shodno se primjenjuju odredbe zakona kojim se uređuje krivični postupak.

**VII. PRAVO NA ODGOVOR I ISPRAVKU**

**Član 48**

Svako na koga se odnosi informacija koja može da povrijedi njegovo pravo ili interes, ima pravo da od glavnog urednika zahtijeva da objavi odgovor kojim se pobijaju, dopunjuju ili ispravljaju neistinite, nepotpune ili netačno prenijete informacije, bez naknade.

Svako može protiv glavnog urednika podnijeti tužbu za objavljivanje odgovora ako glavni urednik ne objavi odgovor, a za to ne postoji neki od razloga iz člana 52 ovog zakona ili ako odgovor objavi na nepropisan način.

Objavljivanje odgovora ne sprječava ovlašćeno lice da zahtijeva i ispravku informacije.

**Član 49**

Svako čije je pravo ili interes povrijeđen neistinitom, nepotpunom ili netačno prenijetom informacijom ima pravo da od glavnog urednika zahtijeva da objavi ispravku neistinite, nepotpune ili netačno prenijete činjenice, bez naknade.

Ako je medij do dana podnošenja zahtjeva već sam objavio ispravku, ne može se zahtijevati ispravka osim ako podnosilac smatra da medij nije ispravku objavio na odgovarajući način.

Ako glavni urednik ne objavi ispravku svako može tužbom zahtijevati da sud glavnom uredniku odredi da, bez naknade, objavi ispravku netačnih ili neistinitih činjenica ili da se nepotpune činjenice dopune na način koji ih čini cjelovitim i istinitim.

**Član 50**

Objavljivanje odgovora ili ispravke može se tražiti od glavnog urednika medija, u roku od 30 dana od dana objavljivanja medijskog sadržaja, odnosno od dana kada je ovlašćeno lice saznalo za objavljivanje, ako iz objektivnih razloga nije moglo saznati u naznačenom roku.

Kada se traži objavljivanje odgovora ili ispravke, mora se navesti medijski sadržaj na koji se odgovor ili ispravka odnose, kao i datum njegovog objavljivanja.

**Član 51**

Odgovor odnosno ispravka mora se objaviti bez izmjena i dopuna, osim pravopisnih ispravki koje ne mijenjaju smisao, na istoj strani štampe, sa istom opremom, odnosno u istoj emisiji audiovizuelnog medija u kome je objavljen medijski sadržaj, tako da

plasman u mediju odgovara plasmanu medijskog sadržaja na koji se odnosi, uz napomenu da se radi o odgovoru odnosno ispravki.

Odgovor odnosno ispravka mora se objaviti u prvom, a najkasnije u drugom izdanju medija, odnosno medijskog sadržaja, nakon prijema odgovora odnosno ispravke.

U internetskim publikacijama, odgovor odnosno ispravka objavljuje se najkasnije 12 sati po prijemu i mora biti povezana linkom sa medijskim sadržajem na koji se odnosi.

Objavljivanje odgovora ili ispravke može se tražiti i ako je medijski sadržaj bio objavljen posredstvom medija koji je prestao da radi.

U slučaju iz stava 4 ovog člana, podnosilac odgovora ili ispravke može od osnivača medija koji je prestao da radi ili njegovog pravnog sljedbenika, o svom trošku tražiti da obezbijedi objavljivanje odgovora ili ispravke u drugom mediju koji, po obimu i kvalitetu distribucije medijskih sadržaja, odgovara mediju koji je prestao da radi.

Odgovor odnosno ispravka ne smije biti nesrazmjerno duža od medijskog sadržaja, odnosno od dijela medijskog sadržaja na koji se odnosi.

Odgovor odnosno ispravka objavljuje se na jeziku na kojem je objavljen medijski sadržaj na koji se odgovor ili ispravka odnose.

Nije dozvoljeno u istom izdanju, odnosno medijskom sadržaju, zajedno sa odgovorom ili ispravkom na ranije objavljeni medijski sadržaj, objaviti i komentar tog odgovora, odnosno ispravke.

Na komentar odgovora ili ispravke primjenjuju se odredbe ovog zakona koje se odnose na odgovor i ispravku.

**Član 52**

Glavni urednik je dužan da objavi odgovor ili ispravku na objavljeni medijski sadržaj, osim ako:

1) se ispravka ili odgovor ne odnose na programski sadržaj zbog kojeg se zahtijeva njihovo objavljivanje ili ne sadrže podatke u vezi sa navodima iznesenim u programskom sadržaju;

2) se odgovorom ili ispravkom pobijaju činjenice iz objavljenog medijskog sadržaja čija je istinitost već utvrđena pravnosnažnim aktom nadležnog organa;

3) je zahtjev za odgovor ili ispravku podnijelo lice kojem nije povrijeđeno pravo ili interes u skladu sa ovim zakonom;

4) je već objavljen odgovor ili ispravka na isti medijski sadržaj ili je u istom mediju, u drugom medijskom sadržaju (intervju, izjava i drugo), po zahtjevu ovlašćenog lica već objavljena reakcija iste sadržine kao podneseni odgovor ili ispravka;

5) je sadržina odgovora ili ispravke takva da bi njihovo objavljivanje izazvalo zabranu širenja medijskog sadržaja, krivičnu ili prekršajnu odgovornost ili građanskopravnu odgovornost prema trećim licima;

6) ovlašćeno lice nije navelo ime, prezime, adresu ili broj lične karte, odnosno naziv ili sjedište pravnog lica;

7) su odgovor ili ispravka nesrazmjerno duži od medijskog sadržaja na koji se odnose, a podnosilac odbije pisani zahtjev glavnog urednika medija da odgovor ili ispravku skrati; i

8) su odgovor ili ispravka napisani na jeziku različitom od jezika na kojem je objavljen medijski sadržaj na koji se odnose, a nijesu naknadno, na intervenciju glavnog urednika, prevedene na taj jezik.

Glavni urednik je dužan da, u roku od sedam dana od dana prijema zahtjeva za objavljivanje odgovora ili ispravke, obavijesti podnosioca o razlogu zbog kojeg odbija da objavi odgovor odnosno ispravku.

**Član 53**

Postupak po tužbi za objavljivanje odgovora odnosno ispravke je hitan.

Tužba se podnosi u roku od 30 dana od dana isteka roka za objavljivanje odgovora ili ispravke.

Uz tužbu za objavljivanje odgovora ili ispravke prilaže se primjerak ili kopija štampanog teksta odnosno, po mogućnosti, tonski ili video zapis emisije u kojoj je objavljen medijski sadržaj.

U sporovima po tužbi za objavljivanje odgovora ili ispravke tuženom se tužba ne dostavlja na odgovor.

U sporovima po tužbi za objavljivanje odgovora ili ispravke ne održava se pripremno ročište.

U sporovima po tužbi za objavljivanje odgovora ili ispravke prvo ročište za glavnu raspravu sud će održati u roku od osam dana od dana podnošenja tužbe, dok će svako naredno ročište održati u roku od osam dana od dana održavanja prethodnog ročišta.

Glavni urednik medija u kojem je objavljen medijski sadržaj dužan je da po dostavljanju tužbe za objavljivanje odgovora odnosno ispravke, na zahtjev suda, neodložno dostavi osporeni medijski sadržaj, pod prijetnjom odlučivanja na njegovu štetu ako to, bez opravdanih razloga, ne učini.

U sporovima radi objavljivanja odgovora ili ispravke raspravljanje je ograničeno na utvrđivanje činjenica od kojih zavisi obaveza medija da objavi odgovor ili ispravku.

Sud će odbaciti tužbu, odnosno odbiti tužbeni zahtjev, ako utvrdi da postoje okolnosti u kojima medij nije dužan da objavi ispravku ili odgovor u skladu sa ovim zakonom.

Ako sud usvoji tužbeni zahtjev, naređuje tuženom da objavi odgovor ili ispravku u roku i na način utvrđen u čl. 50 i 51 ovog zakona.

**Član 54**

Protiv presude donijete u prvom stepenu stranke mogu izjaviti žalbu u roku od pet dana od dana donošenja, odnosno dostavljanja prepisa presude.

Prvostepeni sud će blagovremenu, potpunu i dozvoljenu žalbu sa svim spisima predmeta dostaviti drugostepenom sudu najkasnije u roku od dva dana.

Drugostepeni sud je dužan da donese odluku u roku od pet dana od dana kada mu je dostavljena žalba.

Nakon donošenja odluke, drugostepeni sud će bez odlaganja vratiti sve spise sudu prvog stepena sa dovoljnim brojem ovjerenih prepisa svoje odluke, radi predaje strankama i drugim zainteresovanim licima.

**Član 55**

U sporovima radi objavljivanja odgovora ili ispravke shodno se primjenjuju odredbe Zakona o parničnom postupku, ako ovim zakonom nije drugačije određeno.

**VIII. ČUVANjE I PRAVO UVIDA U MEDIJSKI ZAPIS**

**Član 56**

Osnivač medija je dužan da čuva jedan primjerak medijskog zapisa (novine, snimke, informacije ili drugi zapis) 30 dana od dana objavljivanja.

**Član 57**

Osnivač medija je dužan da čuvane zapise stavi na uvid i dostavi njihovu kopiju na zahtjev sudu, organu državne uprave, regulatoru za audiovizuelne medijske usluge, kao i zainteresovanom licu, bez odlaganja, a najkasnije u roku od tri dana od dana prijema pisanog zahtjeva.

**Član 58**

Za izradu kopije zapisa može se zahtijevati naknada nužnih troškova kopiranja.

Na zahtjev suda, organa državne uprave, kao i regulatora za audiovizuelne medijske usluge, kopija zapisa se izrađuje i dostavlja bez naknade.

**IX. NADZOR**

**Član 59**

Regulator za audiovizuelne medijske usluge vrši nadzor nad radom pružalaca audiovizuelnih medijskih usluga, shodno zakonu kojim se uređuje oblast audiovizuelnih medijskih usluga.

Nadzor nad primjenom odredbe člana 11 st. 1 i 4 ovog zakona u slučaju audiovizuelnih medijskih usluga vrši regulator za audiovizuelne medijske usluge.

Nadzor nad primjenom odredbe člana 11 st. 1, 2 i 4 ovog zakona u slučaju štampanih medija i internetskih publikacija vrši Inspektor za medije u nadležnom ministarstvu.

Nadzor nad primjenom odredaba čl. 13, 14, 15 ovog zakona vrši Inspektor za medije u nadležnom ministarstvu.

**X. KAZNENE ODREDBE**

**Član 60**

Novčanom kaznom od 1.000 eura do 8.000 eura kazniće se za prekršaj pravno lice - osnivač medija, ako:

1) medij ne objavi sadržaj impresuma medija u skladu sa članom 11 stav 1 ovog zakona;

2) ne omogući neposredan i stalan pristup podacima o pravnim i fizičkim licima koja neposredno ili posredno imaju više od 5% udjela u osnivačkom kapitalu medija; podatke o njihovim povezanim licima u smislu zakona kojim se uređuje oblast audiovizuelnih medijskih usluga i podatke o drugim osnivačima medija u kojima ta lica imaju više od 5% udjela u osnivačkom kapitalu (član 11 stav 4);

3) ne prijavi Ministarstvu podatke o iznosu finansijskih sredstava dobijenih od javnog sektora u roku od 30 dana od dana dobijanja tih finansijskih sredstava (član 16 stav 1);

4) ne dostavi evidenciju o uplatama medijima po osnovu oglašavanja i drugih ugovornih usluga Ministarstvu najkasnije do 31. marta tekuće godine za prethodnu godinu (član 16 stav 2);

5) internetska publikacija ne ukloni komentar koji predstavlja očigledno nezakonit sadržaj, bez odlaganja, a najkasnije u roku od osam sati od saznanja ili od dobijanja prijave drugog lica da predstavlja nezakonit sadržaj (član 26 stav 3);

6) internetske publikacije ne ukloni komentar kojim se krše zakonom zaštićena prava, bez odlaganja, a najkasnije u roku od osam sati od dobijanja prijave (član 26 stav 5);

7) internetska publikacija ne propiše pravila za objavljivanje komentara trećih lica i ne učini ih javno dostupnim (član 26 stav 8);

8) akt iz člana 26a stav 5 ne dostavi državnom organu zaduženom za Evidenciju u roku od 120 dana od dana osnivanja medija i upisa u Evidenciju (član 26a stav 7);

9) medij ne postupi u skladu sa članom 37 stav 2 ovog zakona;

10) medij prilikom postupka oglašavanja ne postupi u skladu sa članom 38 ovog zakona i

11) sadržinu odgovora, odnosno ispravke medij ne objavi u skladu sa članom 51 ovog zakona.

Za prekršaje iz stava 1 ovog člana kazniće se i odgovorno lice u pravnom licu novčanom kaznom od 300 eura do 1.000 eura.

Za prekršaje iz stava 1 ovog člana kazniće se preduzetnik novčanom kaznom od 500 eura do 2.000 eura.

Za prekršaje iz stava 1 ovog člana kazniće se i fizičko lice novčanom kaznom od 300 eura do 1.000 eura.

**Član 61**

Novčanom kaznom od 500 eura do 5.000 eura kazniće se za prekršaj pravno lice - osnivač medija, ako:

1) glavni urednik u roku od sedam dana od dana prijema zahtjeva za objavljivanje odgovora ili ispravke ne obavijesti podnosioca o razlogu zbog kojeg odbija da objavi odgovor odnosno ispravku (član 52 stav 2);

2) ne čuva jedan primjerak medijskog zapisa (novine, snimke, informacije ili drugi zapis) 30 dana od dana objavljivanja (član 56);

3) ne stavi na uvid primjerak medijskog zapisa i ne dostavi njihovu kopiju na zahtjev suda, nadležnog organa državne uprave, regulatora za audiovizuelne medijske usluge, kao i zainteresovanog lica, bez odlaganja, a najkasnije u roku od tri dana od dana prijema pisanog zahtjeva (član 57).

Za prekršaje iz stava 1 ovog člana kazniće se i odgovorno lice u pravnom licu novčanom kaznom od 100 eura do 500 eura.

Za prekršaje iz stava 1 ovog člana kazniće se preduzetnik novčanom kaznom od 300 eura do 1.000 eura.

Za prekršaje iz stava 1 ovog člana kazniće se i fizičko lice novčanom kaznom od 100 eura do 500 eura.

**Član 62**

Novčanom kaznom od 300 eura do 2.000 eura kazniće se za prekršaj odgovorno lice u javnom sektoru, ako:

1) organ javnog sektora se oglašava u medijima koji nijesu upisani u Evidenciju (član 9 stav 7);

2) organ koji vrši raspodjelu sredstava po osnovu pružanja javnih usluga i donacija ne podnese Ministarstvu podatke o iznosu finansijskih sredstava dodijeljenih mediju za pružanje javnih usluga u skladu sa ovim zakonom, u roku od 30 dana od dana dodjele tih finansijskih sredstava (član 14 stav 1 tačka 1);

3) organ javnog sektora do 31. marta tekuće godine za prethodnu godinu, na svojoj internet stranici ne objavi evidenciju o uplatama medijima po osnovu oglašavanja i drugih ugovorenih usluga (član 14 stav 1 tačka 2) i

4) organ javnog sektora dodjeljuje sredstva osnivaču medija ukoliko više od 49% ukupnog prihoda tog lica, ostvarenog u prethodnoj godini, potiče od javnog sektora (član 18a stav 1).

**XI. PRELAZNE I ZAVRŠNE ODREDBE**

**Član 63**

Podzakonski akti za sprovođenje ovog zakona donijeće se u roku od dvanaest mjeseci od dana stupanja na snagu ovog zakona.

Do donošenja akata iz stava 1 ovog člana primjenjivaće se propisi donijeti na osnovu Zakona o medijima ("Službeni list Crne Gore" br. 82/20).

**Član 64**

Osnivač medija dužan je da u roku od tri mjeseca od dana stupanja na snagu ovog zakona prijavi podatke za evidenciju medija, koji nijesu bili propisani Zakonom o medijima ("Službeni list Crne Gore" br. 82/20) i podzakonskim aktom donijetim na osnovu tog zakona.

**Član 65**

Odredbe čl. 18 do 23a ovog zakona primjenjivaće se po isteku tri mjeseca od dana stupanja na snagu ovog zakona.

**Član 66**

Danom stupanja na snagu ovog zakona prestaje da važi Zakon o medijima ("Službeni list Crne Gore" br. 82/20).

**Član 67**

Ovaj zakon stupa na snagu osmog dana od dana objavljivanja u "Službenom listu Crne Gore".

**OBRAZLOŽENJE**

I. **USTAVNI OSNOV**

Ustavni osnov za donošenje ovog zakona sadržan je u odredbi člana 16 stav 1 tačka 1 Ustava Crne Gore, kojim je propisano da se zakonom, u skladu sa Ustavom, uređuju način ostvarivanja ljudskih prava i sloboda, kada je to neophodno za njihovo ostvarivanje, kao i u odredbi člana 16 stav 1 tačka 5, kojim je propisano da se zakonom, u skladu sa Ustavom, uređuju druga pitanja od interesa za Crnu Goru.

II. **RAZLOZI ZA DONOŠENJE ZAKONA**

Crna Gora je prvi Zakon o medijima, koji je bio na tragu standarda razvijenih demokratija za povoljno okruženje za rad slobodnih medija, donijela 2002. godine. Od tada su zakoni koji regulišu rad medija (Zakon o medijima, Zakon o nacionalnom javnom emiteru RTCG i Zakon o elektronskim medijima) mijenjani i dopunjavani sa obrazloženjem da je potrebno usklađivanje sa preporukama Evropske unije i Savjeta Evrope.

Ujedno, usvajanjem Nacrta Zakona o medijima, zajedno sa Nacrtom Zakona o javnom medijskom servisu Crne Gore i Nacrtom Zakona o audiovizuelnim medijskim uslugama, koji su takođe u predloženi u formi nacrta, Crna Gora bi umnogome ispunila svoje obaveze u pregovaračkim poglavljima 10 i 23 u dijelu koji se odnosi na slobodu izražavanja. Evropska komisija je u posljednja dva izvještaja za Crnu Goru za 2020. i 2021. godinu istakla da su neke izmjene i dopune Zakona o medijima napravljene u posljednjem trenutku i da ih treba razmotriti u cilju potpune usklađenosti sa pravnom tekovinom EU i relevantnim međunarodnim standardima, te da je zato neophodno završiti reviziju pravnog okvira u oblasti medija u nastavljenom dijalogu sa medijskom zajednicom i civilnim društvom, koji je izrazito bio bogat, imajući u vidu broj članova i raznovrsnost radne grupe koja je radila na Nacrtu Zakona o medijima.

U izradi teksta zakona, korišćena su i analizirana uporedno pravna rješenja i iskustva zemalja u regionu, bliskog pravnog i evropskog kruga, kao i iskustva drugih zemalja, preporuke međunarodnih organizacija i veliki broj stručnih mišljenja iz zemlje i inostranstva).

U toku sprovođenja važećeg Zakona o medijima, pokazalo se da su odgovarajuća zakonska rješenja nedovoljno određena, precizna i djelotvorna, te postoji realna potreba da se ti nedostaci otklone. Navedeno je neophodno i kako bi se usvojile određene primjedbe od strane subjekata na koje se zakon odnosi ; kako bi se ojačala nezavisnost medija i zaštita novinara koju imaju u obavljanju svoje djelatnosti, posebno u zaštiti izvora, učvrstila sloboda izražavanja, pojačala njihova finansijska stabilnost, ali ujedno i povećala odgovornost medija i novinara kroz konkretnije poštovanje profesionalnih standarda i dosljedno pridržavanje normi Etičkog kodeksa.

III. **USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Iako se usvajanjem Zakona o medijima 2020. godine Crna Gora uglavnom uskladila sa pravnom tekovinom EU i međunarodnim konvencijama u relevantnoj oblasti, predloženim Nacrtom bi se relevantna regulativa transponovala u potpunosti u domaći pravni sistem. To podrazumijeva i usklađivanje specifičnih odredbi Zakona o medijima sa evropskim zakonodavstvom, poput Direktive 2014/40/EU Evropskog Parlamenta i Savjeta od 3. aprila 2014. godine o usklađivanju zakona i drugih propisa država članica o proizvodnji, predstavljanju i prodaji duvanskih i srodnih proizvoda i o stavljanju izvan snage Direktive 2001/37/EZ ; Preporuke CM/Rec(2000)7 Komiteta ministara državama članicama o pravu novinara da ne otkriju svoje izvore informacija i u krajnjem sa Ekspertskim pregledom ,,nacrta Zakona o audiovizuelnim medijskim uslugama (AVMU) i ocjene usklađenosti nacrta Zakona o AVMU i ocjena usklađenosti nacrta Zakona o AVMU, Zakona o medijima i Zakona o Nacionalnom javnom emiteru (RTCG)’’, (JUFREX 2).

IV. **OBJAŠNJENJE OSNOVNIH PRAVNIH INSTITUTA**

***Poglavlje I*** uređuje **osnovne odredbe**, kojima se u **članovima 1-5** propisuju predmet zakona, obaveza države da obezbjeđuje i jamči slobodu medija, pravo izražavanja i informisanja na nivou standarda koji su sadržani u međunarodnim dokumentima o ljudskim pravima i slobodama, pravo na slobodno osnivanje medija, nesmetan rad novinara i njihovu bezbjednost. Predviđena su i ograničenja slobode medija u skladu sa onim postavljenim u Evropskoj konvenciji za zaštitu ljudskih prava i osnovnih sloboda, upotreba rodno osjetljivog jezika i obaveza medija da vode računa o rodno osjetljivom jeziku u svom radu.

***Poglavlje II*** uređuje **osnivanje i evidentiranje medija**, što je podobno propisano **članovima 6-12**.

**Članom 6**dopunjene su postojeće odredbe zakona, na način što je precizirano određenje pojma medijski sadržaj. Po prvi put je takođe uvrštena odredba kojom se daje određenje pojma novinar, s obzirom da u dosadašnjem zakonskom rješenju uopšte nije data definicija novinara, što je veliki propust imajući u vidu da je u pitanju krovni zakonski instrument u ovoj oblasti i da se ovim zakonom utvrđuju određena prava i obaveze novinara. Tim prije je neophodno odrediti na šta se sve pojam novinara odnosi. Dalje, korigovan je u dijelu primjene ovog zakona na medije koji su osnovani u Crnoj Gori i čije se uredničke odluke donose u Crnoj Gori, tako što je ogranična primjena zakona samo na medije koji su osnovani u Crnoj Gori , kako bi se izbjegla situacija da mediji koji su osnovani u Crnoj Gori, a uredničke odluke donose u inostranstvui zaobiću zakonsku odgovornost.

**Članom 7** predviđeno je da se mediji osnivaju aktom o osnivanju, bez odobrenja, kao i shodna primjena zakona kojim se uređuje oblast audiovizuelnih medijskih usluga i Zakona o RTCG u dijelu koji se odnosi na osnivanje i rad medija.

**Članom 8** korigovane su relevantne odredbe, na način što je preciznije određeno da pravna i fizička lica, kao osnivači medija moraju biti registrovana u skladu sa zakonom kojim se reguliše njihovo osnivanje, jer se u ulozi osnivača mogu javiti različite organizacije, kao NVO, sindikalne, sportske, vjerske organizacije, privredna društva itd. Takođe, predloženo je brisanje odredbe člana 8 stav 3 važećeg Zakona o medijima, po kojoj mediji nemaju svojstvo pravnog lica. Ovo s razloga što vlasnici više medija ne moraju osnivati više pravnih lica nego mogu svoju djelatnost obavljati preko jednog pravnog lica koje je osnivač više medija. Brisanjem tog stava, takođe se ostavlja mogućnost da osnivač bude jedno, a medij drugo pravno lice. Na taj način se bolje štite prava novinara. Konačno, radi usklađivanja sa novim Zakonom o Javnom medijskom servisu Radio i Televizija Crne Gore, izvršeno je usklađivanje terminologije u dosadašnjem članu 8 stav 4 Zakona o medijima.

**Članom 9** je izvršena korekcija postojećeg člana kako bi se preciziralo određenje osnivača medija i vođenje Evidencije o upisu medija, te dalo određenje Evidencije koje je izostalo u prethodnom zakonskom rješenju. Predviđeno je kao novina da se mediji upisuju u Evidenciju u Crnoj Gori. Takođe, radi otklanjanja pravne nesigurnosti, predviđeno je da se mediji, koji su upisani u evidenciju medija po starijem zakonu, upisuju u Evidenciju, koja je uspostavljena po ovom zakonu. Kako ranije nije bilo predviđeno upisivanje u Evidenciju medija koji nijesu više aktivni, što je umnogome otežavalo vođenje Evidencije i dobijanje tačnih podataka o ukupnom broju aktivnih medija upisanih u Evidenciju, dodavanjem novog stava 5 se uvodi novina koja će tu prepreku da premosti. Uvođenjem odredbe po kojoj se javni sektor ne može oglašavati u medijima u Crnoj Gori koji nijesu upisanu u Evidenciju, nastoji se preduprijediti da se u medijima koji odbijaju da ozakone svoj rad i koji se bave se širenjem dezinformacija i propagande, oglašavaju pojedini organi javnog sektora. Ovo s razloga što to predstavlja vid indirektnog uticaja tih medija da svoje djelovanje uvedu u zakonski okvir. S druge strane, smatra se da bi direktna obaveza registracije bila suprotna evropskim standardima, a i kada bi se propisala, ne bi postojao mehanizam, odnosno dovoljno dobro opravdanje da se nekom mediju zabrani rad zato što neće da se registruje. Konačno, dato je određenje pojma javni sektor, po uzoru na Zakon o budžetu i fiskalnoj odgovornosti (,,Sl. List Crne Gore'', br. 20/14, 56/14, 70/17, 04/18, 55/18, 066/19, 70/21 i145/21), čime se želi precizirati na šta se javni sektor odnosi, tj na koga se tačno imaju primjeniti odredbe ovog zakona.

**Članom 10** izmjenjen je postojeći član sa ciljem da se jasno precizira koje podatke Evidencija treba da sadrži, a nova tačka sa podatkom o vrsti audiovizuelnog medija, ukoliko se radi o mediju koji pruža takve usluge, uvrštena je kako bi se tačno odredilo o kojoj vrsti medija se radi, analogno sa već postojećom odredbom o vrsti formata medija.

**Članom 11** propisano je šta sve sadrži impresum medija, dužnost osnivača medija da omogući jednostavan, neposredan i stalan pristup podacima o pravnim i fizičkim licima koja neposredno ili posredno imaju više od 5% udjela u osnivačkom kapitalu medija, podatke o povezanim licima i o drugim osnivačima medija u kojima ta lica imaju više od 5% udjela u osnivačkom kapitalu. Određen je sadržaj tih podataka i propisano je da se javni sektor ne može oglašavati u medijima koji nijesu objavili navedene podatke.

**Članom 12** izvršena je korekcija važećeg člana, tako što je precizirano da osim osnivanja kolektivnog eksternog ili internog samoregulatornog tijela, mediji mogu pristupiti istima, čime je izbjegnut teren pravne nesigurnosti u tumačenju dosadašnje odredbe, po kojoj medijima ne bi bilo omogućeno da naknadno pristupe tim tijelima. Takođe, nedovoljno prostora u postojećim odredbama Zakona o medijima o regulatornim tijelima zahtjevalo je njihovo podobnije regulisanje u predloženim odredbama. Konačno, predviđeno je brisanje dosadašnjeg stava 3 člana 12 Zakona o medijima, jer je navedena odredba suvišna.

***Poglavlje III*** uređuje transparentnost finansiranja medija iz javnih prihoda, što je što je podobno propisano **članovima 13-15**.

**Članom 13** korigovan je postojeći član kako bi se pojednostavila kompleksna pravna norma o obavezi osnivača medija i javnog sektora da dostavljaju podatke o sredstvima dodijeljenih medijima iz javnih prihoda i obaveza Ministarstva o vođenju odgovarajuće evidencije o tim podacima.

**Članom 14** korigovane su odredbe važećeg člana kako bi se na pojednostavljen, precizan i objedinjen način utvrdile obaveze organa javnog sektora za dostavljanje podataka za dodjeljena sredstva mediju za pružanje javnih usluga i sredstva dodjeljena po osnovu oglašavanja i drugih ugovorenih usluga. Ovo posebno s razloga što u prvoj godini primjene ovih odredbi zakona jako mali broj organa javnog sektora poštovao navedene odredbe. Kako su donacije ne manje značajan izvor finansiranja medija od strane javnog sektora, iste je potrebno uvrstiti u odredbama gdje se normira obaveza organa javnog sektora za dostavljanje podataka za dodjeljena sredstva mediju za pružanje javnih usluga.

**Članom 15** izvršene su korekcije relevantnih odredbi Zakona o medijima, sa ciljem da se na sveobuhvatan i pojednostavljen način utvrde obaveze osnivača medija za dostavljanje podataka za sredstva uplaćena mediju po osnovu pružanja javnih usluga i po osnovu oglašavanja i drugih ugovorenih usluga. Po uzoru na prethodni član Nacrta, takođe je neophodno u ove odredbe uvrstiti i obavezu osnivača medija za dostavljanjem podataka sredstva uplaćenih medijima po osnovu donacija.

***Poglavlje IV*** uređuje **Fond za podsticanje pluralizma i raznovrsnosti medija**, što je podobno propisano **članovima 16-23a**.

**Članom 16** korigovan je dosadašnji član 17 Zakona o medijima na način što je izmješten stav 1, s razloga što je njegovo određenje u normativnom smislu mnogo bolje pozicionirano u narednom članu.

**Članom 17** korigovan je dosadašnji član 18 Zakona o medijima tako što je gore izmješten stav 1 uvršten kao takav u član 17 Nacrta. Takođe, izdatak tekućeg budžeta kojim se finansira Fond za podsticanje raznovrsnosti i pluralizma medija uvećan je postojeći iznos od 0.09% na 0.20%, s razloga što ovo nije preveliko opterećenje za budžet, ali jeste velika pomoć koja medijima stoji na raspologanju za finansiranje relevantnih medijskih sadržaja. Na ovaj način država takođe snažnije pomaže domaćim medijima, što je nesporan javni interes i praksa u zemljama zapadnih demokratija, a ujedno i argument da se ne uvaži niz drugih mjera koje zahtijevaju privatni mediji, koje su sporne ili zbog finansijske situacije ili zbog neusklađenosti sa pravnim poretkom takvih zahtjeva. Kako se ne bi ostavilo suviše široko polje diskrecione ocjene i izbjegla arbitrarnost i pristrasnost u postupanju organa zaduženih za raspodjelu sredstava iz Fonda, propisana je odredba kojom se postupak evaluacije odobrenih projekata bliže uređuje podzakonskim aktima organa zaduženih za raspodjelu. Takođe, kako dosadašnjim zakonskim rješenjem periodične štampane publikacije nijesu imale pravo učešća na konkursima koji se finansiraju iz Fonda, a imajući u vidu njihov nemali broj i značaj koji imaju, poželjno je da i one budu uključene u postojeću zakonsku odredbu.

**Članom 18** propisana je nova odredba, po kojoj organ javnog sektora iz Fonda ne može dodjeliti sredstva osnivaču medija ukoliko više od 49% ukupnog prihoda tog lica, ostvarenog u prethodnoj godini, potiče od javnog sektora. Ova odredba je neophodna kako bi se onemogućio neprimjereni uticaj države na medije i izbjeglo stvaranje ,,državnog medija''. Ujedno, u predloženom članu je određeno šta se ima smatrati ukupnim prihodom, te je na taj način otklonjena pravna nesigurnost.

**Članom 19** korigovan je važeći član Zakona o medijima tako da se precizira za koju djelatnost samoregulatorna tijela mogu podnositi zahtjeve za pokriće operativnih troškova, čime je izbjegnuta mogućnost da samoregulatorna tijela podnose zahtjeve za pokriće operativnih troškova koji se ne odnose na vršenje nadzora nad poštovanjem profesionalnih i etičkih standarda i njihove promocije. Uslovi za podnošenje tih zahtjeva su izmjenjeni, svedeni i konkretizovani tako da se kriterijum najmanjeg broja godina od uspostavljanja samoregulatornog tijela mijenja sa kriterijumom najmanjeg broja godina od uspostavljenog mehanizma za rješavanje žalbi čitalaca, gledalaca ili slušalaca, koje se odnose na poštovanje Kodeksa. Time se htjela dati mogućnost većem broju samoregulatornih tijjela da se finansiraju iz Fonda, ali uz jasno preciziranje da mehanizam rješavanja žalbi na poštovanje Kodeksa mora biti postojan i funkcionalan. Konačno, kako je prethodno zakonsko rješenje onemogućavalo eksplicitno jedino samoregulatorno tijelo nacionalnog javnog emitera Radio i Televizije Crne Gore da se finansira iz Fonda, jasno izostavljajući lokalne javne emitere, čiji su osnivači opštine kao organi javnog sektora, postoji potreba da se predloženom izmjenom i dopunom stavi znak jednakosti među svim javnim emiterima u tom kontekstu.

**Članom 20** korigovan je važeći član Zakona o medijima na način što je proširena lista tema koje su značajne za podsticanje medijskog pluralizma i za koje mediji mogu dobiti sredstva preko Fonda. Budući da u dosadašnjem rješenju nije utvrđeno mjerilo koje se teme imaju smatrati prioritetnim, a zbog njihove brojnosti i relevantnosti, uvršten je novi stav koji daje ovlašćenje Ministarstvu medija, da na osnovu programa rada Vlade Crne Gore i izvještaja Evropske komisije o Crnoj Gori, utvrdi prioritetne teme od javnog interesa za tekuću godinu.

**Članom 21** korigovan je važeći član Zakona o medijima, sa ciljem preciznijeg određenja koji se sve mediji mogu prijaviti na konkurs za dodjelu sredstava iz Fonda. Rok za izmirenje dospjelih finansijskih obaveza po osnovu poreza, doprinosa za socijalno osiguranje i naknada za emitovanje radijskog ili televizijskog programa, koji je u dosadašnjem rješenju za medije do roka za podnošenje prijave na javni konkurs je krajnje neodređen, jer nije poznato da li je to do datuma raspisivanja konkursa ili posljednji dan roka za podnošenje prijave na konkurs. Kako ovako neprecizna odredba otvara mogućnost za tumačenje da je u pitanju druga opcija – posljednji dan roka, to bi značilo da mediji i po raspisivanju konkursa mogu imati neizmirene obaveze. Ovako se nedvosmisleno određuje da je to datum dana raspisivanja konkursa. Takođe, predviđanjem novih odredbi u pogledu uslova za prijavu na konkurs nastoje se stvoriti kredibilni i što objektivniji kriterijumi za izbor medija kojima mogu biti dodijeljena sredstva iz Fonda putem konkursa. Konačno, isključivanjem mogućnosti finansiranja iz Fonda osnivača audiovizuelne medijske usluge za sadržaje koji se emituju u okviru specijalizovanog zabavnog, muzičkog ili filmskog radijskog ili televizijskog programa, želi se onemogućiti finansiranje audiovizuelnih medija koji imaju specijalizovani program, budući da je shodno članu 56 stav 3 Zakona o elektronskim medijima već utvrđeno da preko 50 % programa tog medija mora biti iste vrste.

**Članom 22** propisana je obaveza nadležnog Ministarstva i regulatora za audiovizuelne medijske usluge da donesu podzakonske akte kojima se kojim se definišu prava i obaveze pružanja javnih usluga za koje se uplaćuju sredstva iz Fonda, bliže propisuju kriterijumi, postupak i način za raspodjelu sredstava iz određenog podfonda i obaveza Ministarstva i regulatora za audiovizuelne medijske usluge da evidenciju raspodjele sredstava i objavljuju izvještaj o raspodjeli istih u propisanom roku.

**Članom 23** korigovan je važeći član Zakona o medijima tako se precizira vrsta izvještaja koje mediji dostavljaju o realizaciji projekta. S tim je u vezi predlog za utvrđivanje dodatnog roka za evaluaciju realizacije projekta. Jedan od 130 dana od početka projekta za privremeni izvještaj i drugi u roku od 30 dana od dana završetka projekta za završni izvještaj. Time bi se omogućilo praćenje realizacije projekta u toku i po njegovom završetku, a ne samo po okončanju, kako je trenutno zakonsko rješenje.

**Članom 23a** propisana je mogućnost da jedinica lokalne samouprave, u kojoj ne postoji lokalni javni emiter, može osnovati lokalni Fond za podsticanje pluralizma i raznovrsnosti medija. Ova opcija se ostavlja opštinama imajući u vidu da nemali broj njih nema osnovane lokalne javne emitere, čime se dovodi u pitanje egzistencije lokalnih medija, a imajući u vidu opterećenost medijskog tržišta u Crnoj Gori i one jedinice lokalne samouprave u kojima postoje lokalni javni emiteri.

***Poglavlje V*** uređuje **prava, obaveze i odgovornosti u informisanju,** što je podobno propisano **članovima 24-33**.

**Članom 24** korigovan je važeći član Zakona o medijima, tako što je široko postavljena formulacija za odgovornost osnivača medija za objavljeni medijski sadržaj ,,sem ako ovim zakonom nije drugačije određeno'', izmjenjena tako da se odgovornost predviđa samo u slučaju umješanosti u uređivački postupak koji je doveo do objave spornog medijskog sadržaja. Na ovaj način su ispoštovane preporuke date u Ekspertskom pregledu nacrta Zakona o audiovizuelnim medijskim uslugama (AVMU) i ocjene usklađenosti nacrta Zakona o AVMU, Zakona o medijima i Zakona o Nacionalnom javnom emiteru (RTCG), čiji su autori eksperti Savjeta Evrope. Ujedno, proširen je krug lica koja mogu odgovarati solidarno za štetu pričinjenu objavljivanjem neistinitog, nepotpunog ili drugog medijskog sadržaja.

**Članom 25** dopunjena je i precizirana odredba važećeg člana Zakona o medijima kojom se utvrđuje visina naknade štete za koju medij može odgovarati, a sa ciljem da ta visina ne ide do mjere da taj medij ne može da funkcioniše, čime bi se ostvario prekovremeni uticaj na medije.

**Članom 26** korigovan je važeći član Zakona o medijima tako što je internetskoj publikaciji data mogućnost da se djelimično može smatrati audiovizuelnom medijskom uslugom prema zakonu koji uređuje oblast audiovizuelnih medijskih usluga, što je i sasvim opravdano, imajući u vidu da internetske publikacije nerijetko objavljuju i audiovizuelni sadržaj. Takođe, usljed realne potrebe da se efikasnije propiše rok do kada je osnivač internetske publikacije u obavezi da otkloni komentar kojim se krše zakonom zaštićena prava, jer je postojeći rok od 60 minuta s aspekta prakse i djelotvornosti jako kratak, poželjno je da taj rok bude veći, kako bi internetska publikacija mogla efikasnije pristupiti modeliranju komentara. To je ujedno i stav Savjeta Evrope, tj da je potrebno odrediti razumni rok, što postojeći svakako nije. Takođe, kako dosadašnje zakonsko rješenje nije predviđalo pravo žalbe internetske publikacije na odluku suda o uklanjaju spornog sadržaja, smatramo da sa aspekta načela pravičnosti, ovu odredbu treba uvrstiti u postojeći član. Konačno, kako ne bi došlo do kolizije sa Zakonom o elektronskim medijima, potrebno je da se na dio internetske publikacije koji se smatra uslugom u smislu zakona kojim se uređuje oblast audiovizuelnih medijskih usluga primjenjuje taj zakon.

**Članom 26a** propisani su bliže status, uslovi za imenovanje i razriješenje glavnog urednika, kao i akt kojima se uređuju se pitanja definisanja uređivačke politike, učešća novinara u postupku imenovanja i razrješenja glavnog urednika, slobode rada i odgovornost novinara, te uslovi i postupak po kojem glavni urednik i urednici mogu imati pravo na ostavku uz pravičnu otpremninu u slučajevima takve promjene u vlasničkoj ili upravljačkoj strukturi medija koja dovodi do bitne promjene u programskoj osnovi ili programskom sadržaju tog medija. Kako u postojećem zakonskom rješenju postoji samo određenje glavnog urednika, ali ne i odredbe statusnog tipa, tim je prije potrebno ovo pitanje riješiti na gore navedeni način.

**Članom 27** dopunjava se važeći član Zakona o medijima kako bi se pored novinara uvrstila i lica, tj autori koja nijesu novinari, jer medijski sadržaj ne stvaraju samo novinari i nijesu samo novinari zaposleni u mediju.

**Članom 28** dopunjava se važeći član Zakona o medijima po istom principu u odnosu na prethodni član.

**Članom 29** dopunjava se važeći član Zakona o medijima, tako što se zaposlenima u mediju nudi dodatni vid zaštite koji nije utvrđen u postojećem zakonskom rješenju, koje se, naprotiv, poziva samo na shodnu primjenu opštih propisa o radu. Na ovaj način se zaposlenima u mediju jača ,,imunitet'' u vršenju funkcije, ali što je najvažnije, jasno učvršćuje sloboda izražavanja.

**Članom 30** korigovan je važeći član Zakona o medijima, na način što je postojeća zakonska obaveza novinara da otkrije izvor informacija na zahtjev državnog tužioca, a kada je to neophodno radi zaštite interesa nacionalne bezbjednosti, teritorijalnog integriteta i zaštite zdravlja, moguća samo na osnovu odluke nadležnog suda, što je ovdje eksplicitno naglašeno za razliku od važećeg zakonskog rješenja. Ovo je ujedno i jedno od najviše kritikovanih rješenja šire domaće i međunarodne javnosti. Kako zaštita izvora i stvaranje nesmetanih uslova za rad novinara predstavljaju srž slobode izražavanja, to je neophodno navedenu odredbu dopuniti na ovaj način.

**Članom 31** propisana je obaveza novinara da sa dužnom novinarskom pažnjom, provjeru informaciju o određenom događaju, pojavi ili ličnosti, prije njenog objavljivanja.

**Članom 32** koriguje se važeći član Zakona o medijima, po uzoru na članove 26a i 27 Nacrta.

**Članom 33** dopunjen je se važeći član Zakona o medijima na način što se pruža dodatna zaštita novinaru inostranog medija i novinaru koji obavlja novinarsku djelatnost kao slobodno zanimanje, tako da im nije moguće odbiti akreditaciju za bilo koji događaj koji organizuju državni i drugi subjekti. Ovim se želi postaviti znak jednakosti između domaćih i inostranih medija u pogledu uživanja slobode izražavanja.

***Poglavlje VI*** uređuje zaštitu posebnih prava, što je podobno propisano **članovima 34-47**.

**Članom 34** propisuje se obaveza poštovanja pretpostavke nevinosti u medijima.

**Članom 35** briše se važeća odredba iz člana 35 stav 1 Zakona o medijima, po kojoj je obaveza medija da objektivno i tačno izvještavaju o sudskim postupcima. Ovo s razloga što se odredba može pogrešno tumačiti kao obaveza medija da objektivno i tačno izvještavaju samo u tim situacijama. Predviđeno je pravo okrivljenog u krivičnom postupku koji je okončan u njegovu korist da zahtijeva objavljivanje informacije o toj činjenici, rok za objavljivanje te informacije, kao i slučajeve u kojima medij nije u obavezi da objavljuje tu informaciju, uz shodnu primjenu odredbi zakona koje se odnose na pravo na odgovor i ispravku.

**Članom 36** koriguje se važeći član Zakona o medijima, na način da se zabranjuje objavljivanje informacija u medijima koji predstavljaju govor mržnje, ali u odnosu na sve nacionalne i etničke zajednice, a ne samo manjinske narode i druge manjinske nacionalne zajednice, čime se proširuje krug zaštite u odnosu na dosadašnje zakonsko rješenje.

**Članom 37** propisana je obaveza medija da poštuju integritet djece i maloljetnika prilikom objavljivanja informacija o njima, obaveza da se svaki sadržaj koji može ugroziti zdravstveni, moralni, intelektualni, emotivni i socijalni razvoj dijeteta, odnosno maloljetnika unaprijed i vidno označi kao takav. Takođe, propisano je da nije dozvoljeno izlagati pornografski sadržaj u medijima na način dostupan djeci i maloljetnicima, kao i obaveza medija da ne otkrivaju informacije kojima se posredno ili neposredno otkrivaju identitet dijeteta, tj maloljetnika i podaci iz njegovog privatnog i porodičnog života, uključenog u slučajeve bilo kog oblika nasilja ili krivičnog djela, bez obzira na njegovu procesnu ili drugu ulogu.

**Članom 38** koriguje se važeći član Zakona o medijima na način da se u više navrata riječi ,,reklama'' i ,,reklamiranje'' zamjenjuju riječima ,,oglas'' i ,,oglašavanje'', što su prikladniji termini, imajući u vidu terminologiju korišćenu u preostalom dijelu postojećeg zakonskog rješenja koji je već bio predmet obrade izmjena i dopuna (dio vezan za uplate medijima iz javnih prihoda po osnovu oglašavanja i drugih ugovorenih usluga). Potreba da se riječi ,,posebnim zakonom'' zamjeni sa riječima ,,posebnim propisima'' iz člana 38 stav 5 proizilazi iz činjenice da su alkoholna pića i njihovo oglašavanje predmet obrade više zakona i podzakonskih akata. Konačno, dodavanje novog stava kojim se određuje da se pod alkoholnim pićima imaju smatrati i piva i mješavine piva sa voćnim sokovima, voćnim nektarima, osvježavajućim bezalkoholnim pićima ili voćnim vinima, ima za cilj da ograniči njihovo oglašavanje, imajući u vidu njihovu veliko prisustvo u medijskom prostoru, a uz u krajnjem štetne posljedice po zdravlje građana njihovim konzumiranjem.

**Članom 39** propisano je da nije dozvoljeno objavljivanje informacije kojom se vrši povreda časti i ugleda, sem u slučaju da je informacija tačna, da se tiče stvari od javnog interesa i doprinosi pravu na informisanje ili da se radi o karikaturalnom i satiričnom prikazu lica. Takođe, propisana je obaveza medijima da izvještavanjem ne smiju povrijediti dostojanstvo žrtve nasilje i da prilikom izvještavanja o scenama i posljedicama nasilja i o prirodnim katastrofama eliminišu senzacionalizam.

**Članom 40** propisano je da se zaštita posebnih prava ostvaruje u postupku pred sudom. Kako Agencija za elektronske medije takođe ima ovlašćenja da nadzire i sankcioniše nedozvoljen medijski sadržaj i kako se Novim Zakonom o audiovizuelnim medijskim uslugama predviđa proširen opseg nadležnosti Agencije za elektronske medije u vidu izricanja sankcija, to se primjena ovog člana proširuje i na zaštitu pred regulatorom za audiovizuelne medijske usluge.

**Članom 41** dopunjava se važeći član Zakona o medijima tako što se pored državnog tužioca, omogućava i stranci koja traži zaštitu posebnih prava da predloži ograničenje daljeg širenja medijskog sadržaja, s razloga što upravo to lice može biti pogođeno širenjem medijskog sadržaja koje predstavlja direktno i namjerno podsticanje na činjenje krivičnih djela definisanih u KZCG u taksativno navedenim oblastima.

**Članom 42** propisano je da nadležni sud može donijeti rješenje o privremenom ograničavanju širenja medijskog sadržaja do pravosnažnosti odluke o trajnom ograničavanju, rok i način donošenja rješenja i obaveza dostavljanja rješenja relevantnim adresatima. Novina je što sud rješenje može donijeti i na predlog stranke koja traži zaštitu posebnih prava, iz istog razloga kao u članu 41 Nacrta.

**Članom 43** propisan je postupak po predlogu za ograničavanje širenja medijskog sadržaja.

**Članom 44** propisan je način odlučivanja suda po predlogu za ograničavanje širenja medijskog sadržaja i predviđeno je da žalba državnog tužioca na rješenje o predlogu ne odlaže njegovo izvršenje.

**Članom 45** propisano je pravo zainteresovane strane na naknadu štete u slučaju odbijanja predloga za ograničavanje širenja medijskog sadržaja.

**Članom 46** propisan je postupak o žalbi protiv prvostepenog rješenja o predlogu za ograničavanje širenja medijskog sadržaja.

**Članom 47** propisana je mogućnost da sud ograničavajuću mjeru može zamijeniti drugom manje restriktivnom mjerom, vodeći računa o da li zaštita na zakonu zasnovanog legitimnog interesa preteže u odnosu na zaštitu slobode izražavanja. Takođe, predviđena je shodna primjena zakona kojim se uređuje krivični postupak u slučaju da ovim zakonom nije drugačije određeno.

***Poglavlje VII*** uređuje **pravo na odgovor i ispravku**, što je podobno propisano **članovima 48-55**.

**Članom 48** propisano je pravo na odgovor i mogućnost podnošenja tužbe protiv glavnog urednika u slučaju neobjavljivanja odgovora.

**Članom 49** propisano je pravo na ispravku i mogućnost podnošenja tužbe protiv glavnog urednika u slučaju neobjaljivanja ispravke.

**Članom 50** propisan je rok u kom se od glavnog urednika može zahtjevati objavljivanje odgovora ili ispravke i obavezan sadržaj zahtjeva za objavljivanje odgovora i ispravke.

**Članom 51** propisan je način objavljivanja odgovora i ispravke, postupak objavljivanja odgovora ili ispravke u slučaju prestanka rada određenog medija, kao i postupak objavljivanja komentara na odgovor i ispravku.

**Članom 52** propisano je u kojim slučajevima glavni urednik nije u obavezi da objavi odgovor ili ispravku, kao i rok u kom glavni urednik mora obavijestiti podnosioca o odbijanju zahtjeva za objavljivanje odgovora ili ispravke.

**Članom 53** propisano je postupak po tužbi za objavljivanje odgovora ili ispravke.

**Članom 54** propisan je postupak po žalbi na prvostepenu odluku suda o tužbi za objavljivanje odgovora ili ispravke.

**Članom 55** propisana je shodna primjena odredbi zakona kojim se uređuje parnični postupak u sporovima radi objavljivanja odgovora ili ispravke.

***Poglavlje VIII*** uređuje **čuvanje i pravo uvida u medijski zapis**, što je podobno propisano **članovima 56-58**.

**Članom 56** propisano je da je osnivač medija dužan da čuva jedan primjerak medijskog zapisa u roku od 30 dana objavljivanja.

**Članom 57** propisana je obaveza i rok za osnivača medija da medijski zapis i njegovu kopiju dostavi relevantnim institucijama.

**Članom 58** propisano je pitanje naknade nužnih troškova kopiranja medijskog zapisa.

***Poglavlje IX*** uređuje **nadzor**, što je podobno propisano **članom 59,** na način da je korigovan važeći član Zakona o medijima, s razloga što u Ministarstvu kulture i medija ili Upravi za inspekcijske poslove ne postoji trenutno ovlašćeno lice koje bi vršilo inspekcijski nadzor, niti bi iniciralo prekršajni postupak u slučaju neispunjenja zakonskih obaveza predviđenih ovim članom, te je radi djelotvornijeg sprovođenja zakona ovo pitanje neophodno riješiti. Kako je Direktorat za medije taj koji predlaže normativni okvir za bolji položaj medija i novinara, sa ciljem da razvija odnose razumijevanja i saradnje, s tog razloga bi bilo upitno dati Direktoratu ovo ovlašćenje. Zato je potrebno da ovu ulogu preuzme Inspektor za medije, u sklopu jednog od dva navedena organa državne uprave.

***Poglavlje X*** uređuje **kaznene odredbe,** što je podobno propisano **članovima 60-62.**

**Članom 60** koriguje se važeći član Zakona o medijima na način da se vrši preciziranje i usklađivanje odredbi ovog člana sa odredbama drugih članova čije su izmjene i dopune predviđene Nacrtom Zakona.

**Članom 61** propisane su novčane kazne za osnivača medija kao pravno lice, odgovorno lice u pravnom licu, preduzetnika i fizičko lice za prekršaje relevantnih članova zakona.

**Članom 62** koriguje se važeći član Zakona o medijima, na način što se precizira i proširuje odgovornost javnog sektora za neispunjavanje obaveza predviđenih ovim zakonom. Kako je u dosadašnjem zakonskom rješenju to bilo predviđeno samo za odgovorno lice u organu državne uprave i lokalne samouprave, time se izostavljaju svi ostali organi javnog sektora, budući da se shodno članu 17 stav 1 tačka 17 Zakona o budžetu i fiskalnoj odgovornosti ("Službeni list Crne Gore", br. 20/14, 56/14,70/17, 04/18, 55/18, 66/19, 70/21 i 145/21) javnim sektorom smatraju ,,državni organi, opštine, javne ustanove, nezavisna regulatorna tijela, privredna društva i pravna lica u kojima država ili opštine imaju većinski vlasnički udio''. Dakle, postojeće zakonsko rješenje iz ove odredbe izostavlja javne ustanove, nezavisna regulatorna tijela, privredna društva i pravna lica u kojima država ili opštine imaju većinski vlasnički udio. Time se praktično obesmišljavaju kaznene odredbe, ukoliko navedeni organi ne izvršavaju zakonom propisane obaveze. Ujedno, postojeća zakonska odredba u članu 62 stav 1 Zakona o medijima je u koliziji sa ostalim odredbama Zakona o medijima, gdje se jasno navodi javni sektor, a na ovaj način se vrši usklađivanje sa odredbom člana 9 Nacrta, koja jasno definiše javni sektor.

***Poglavlje XI*** uređuje **prelazne i završne odredbe,** što je podobno propisano **članovima 63-67.**

**Članom 63** propisan je rok za donošenje podzakonskih akata za sprovođenje zakona i primjena podzakonskih akata donijetih na osnovu važećeg Zakona o medijima do njihovog donošenja.

**Članom 64** propisana je obaveza osnivača medija da u roku od tri mjeseca od dana stupanja na snagu ovog zakona prijavi podatke za evidenciju medija, koji nijesu bili propisani važećim Zakonom o medijima i podzakonskim aktom donijetim na osnovu tog zakona.

**Članom 65** propisano je da će pojedine odredbe zakona primjenjivati po proteku određenog vremenskog perioda, kako bi se subjekti na koje se te odredbe odnose podobno upoznali sa njihovim zakonskim obavezama.

**Članom 66** predviđen je prestanka važenja trenutnog Zakona o medijima.

**Članom 67** propisano je stupanje na snagu zakona.

V. **PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona potrebna su dodatna sredstva, koja će se definisati rebalansom budžeta.